ועדת החינוך, התרבות והספורט, כנסת 16, פרוטוקול מספר 523, 2005-12-19 10:00

אברהם פורז: אני מתכבד לפתוח את ישיבת הוועדה.

אברהם פורז: על סדר יומנו הצעת חוק המועצה להשכלה גבוהה (תיקון – נציגות סטודנטים במועצה), התשס"ד-2004, של חברת הכנסת ענבל גבריאלי (פ/2048).

אברהם פורז: כזכור לכם, בישיבה הקודמת בחנו כמה חלופות.

אברהם פורז: אני מבקש ממך, גברתי היועצת המשפטית, להסביר את החלופות העומדות להצבעה.

עו"ד מירב ישראלי: בפני חברי הכנסת מנוסחות שלוש אופציות.

עו"ד מירב ישראלי: יש כמה הערות בתוך האופציות, ואני רוצה שלפני ההצבעה נבהיר בדיוק על מה מצביעים.

עו"ד מירב ישראלי: "בחוק המועצה להשכלה גבוהה, התשי"ח-1958, בסעיף 4א, במקום 'וחבר אחד יהיה יושב ראש התאחדות הסטודנטים בישראל' יבוא" – אופציה א' היא האופציה שהיתה בהצעת החוק המקורית, כפי שהוועדה החליטה עליה בקריאה הראשונה, וזה לשונה: "חבר אחד יהיה יושב ראש התאחדות הסטודנטים בישראל (בסעיף זה – ההתאחדות) וחבר אחד יהיה יושב ראש ארגון הסטודנטים והאקדמאים בישראל (בסעיף זה – הארגון)".

עו"ד מירב ישראלי: נוסח כאן המשך לפי בקשת יושב-ראש הוועדה: "ובסופו יבוא 'חדלה ההתאחדות או חדל הארגון מלהתקיים, או שאוחדו לגוף אחד, יהיה חבר אחד יושב ראש הגוף הנותר או הגוף המאוחד, וחבר אחד יהיה נציג נוסף מטעמו".

אברהם פורז: אם הם התאחדו, יש להם שני נציגים.

גלעד ארדן: ואם הוא חדל, להתאחדות יהיו שני נציגים?

אברהם פורז: למי ששרד יהיו שני נציגים, כדי להבטיח שני סטודנטים במל"ל.

עו"ד מירב ישראלי: אופציה ב': "חבר אחד יהיה יושב ראש הגוף" – אני חושבת שזה צריך להיות הארצי, כדי שלא יהיה מצב שידובר על אגודת סטודנטים ספציפית.

עו"ד מירב ישראלי: יש פה הצעה של משרד המשפטים לניסוח קצת יותר טוב, שבמקום "גוף" יהיה "ארגון ציבורי שמטרתו העיקרית ייצוג תלמידים במוסדות להשכלה גבוהה".

עו"ד מירב ישראלי: שיהיה ברור שזה לא גוף שעוסק בדברים אחרים.

אברהם פורז: תנסחו את זה כפי שאתם מבינים.

עו"ד מירב ישראלי: אם כך, נוסח אופציה ב' יהיה: "חבר אחד יהיה יושב ראש הגוף הארצי המייצג את המספר הגדול ביותר של תלמידים במוסדות להשכלה גבוהה במדינה" – אני מבינה שאין הכוונה לאגודות סטודנטים.

אברהם פורז: לא, אבל ההצבעות לא ייעשו בהצבעה הכוללת את כולם.

עו"ד מירב ישראלי: על ההצבעה אנחנו מדברים באופציה ג'.

אברהם פורז: את אומרת פה שני ארגוני סטודנטים, הגדול והשני בגודלו.

אברהם פורז: זה בסדר.

עו"ד מירב ישראלי: לא קוראים בשמות.

עו"ד מירב ישראלי: השאלה שלי היא שאלה של מהות.

עו"ד מירב ישראלי: הארגון מייצג סטודנטים, לא אגודות סטודנטים.

אברהם פורז: הארגון מייצג סטודנטים, בוודאי.

עו"ד מירב ישראלי: אופציה א' מזכירה את שני הארגונים בשמם, אחד להתאחדות ואחד לארגון.

ענבל גבריאלי: זאת ההצעה המקורית, עם תוספת שביקש היושב-ראש.

עו"ד מירב ישראלי: נכון.

עו"ד מירב ישראלי: אופציה ב' מדברת על הארגון הגדול ביותר והארגון השני בגודלו, בלי להזכיר את הארגונים בשמות.

עו"ד מירב ישראלי: זאת אומרת, בכל פעם יהיה צריך לראות מי הארגונים הגדולים ולפי זה לקבוע את הנציג.

אברהם פורז: מי קובע, שר החינוך?

עו"ד מירב ישראלי: נשיא המדינה ממנה בהמלצת הממשלה.

עו"ד מירב ישראלי: השר ממליץ לממשלה.

אברהם פורז: האם זה ברור שהשר קובע מי הם שני הארגונים הגדולים?

עו"ד מירב ישראלי: אפשר להוסיף "לדעת השר".

אברהם פורז: אני מבקש שתרשמי ששר החינוך קובע מי הם הארגונים הגדולים.

עו"ד מירב ישראלי: בסדר.

עו"ד מירב ישראלי: הוספנו לאופציה ב' שגודל הארגון ייקבע לפי קביעת השר.

עו"ד מירב ישראלי: אופציה ג': "חבר אחד יהיה יושב ראש התאחדות הסטודנטים בישראל (בסעיף זה – ההתאחדות) וחבר אחד יהיה נציג אגודות הסטודנטים במכללות האקדמיות" – אני מבינה שהכוונה פה היתה למכללות האקדמיות כולן, ולא משנה אם הן מיוצגות בהתאחדות או לא.

אברהם פורז: לא משנה, מה שמכונה "מכללות".

אברהם פורז: אני מבקש שתימצא הגדרה המבדילה מכלילה מאוניברסיטה.

עו"ד מירב ישראלי: בחוק יש הגדרה של מכללות אקדמיות.

עו"ד מירב ישראלי: המשך אופציה ג': "ובסופו יבוא 'נציג התלמידים במכללות האקדמיות כאמור בסעיף זה ייבחר בידי יושבי ראש אגודות התלמידים במכללות האקדמיות האמורות; השר יקבע הוראות בדבר סדרי בחירתו של נציג כאמור'".

עו"ד מירב ישראלי: מכיוון שאמרתם מכללות אקדמיות, אני מוחקת את ההערה כי יש עוד גופים שלא מיוצגים בהתאחדות.

עו"ד מירב ישראלי: אבל אני מבינה שהכוונה שלכם היא לנציג המכללות.

אברהם פורז: נכון.

אברהם פורז: כלל המכללות.

אברהם פורז: יושבי-ראש המכללות השונות באים לאסיפה וקובעים את נציגם.

אראלה גולן: יש מכללות ששייכות להתאחדות.

עו"ד מירב ישראלי: הוא אומר שלמרות שיש מכללות ששייכות להתאחדות, הבחירות האלה יהיו לכלל המכללות.

אראלה גולן: אם כך, אותן מכללות ישפיעו גם על ההתאחדות.

אברהם פורז: נכון.

יוסי שריד: אני מציע לכתוב בכל מקום "המכללות המוכרות על-ידי המל"ל".

עו"ד מירב ישראלי: יש הגדרה בחוק למכללות אקדמיות.

עו"ד יעל טור-כספא: לגבי אופציה ב', אני מבקשת שיירשם "תלמיד" ולא "סטודנט", שזה יהיה קוהרנטי להוראות אחרות בחוק מערכת החינוך.

עו"ד מירב ישראלי: כך רשמנו.

עו"ד יעל טור-כספא: אופציה ג' היא בעייתית לדעתי.

אברהם פורז: אין לך זכות להגיד טיעונים, את יכולה רק להעיר הערות.

עו"ד מירב ישראלי: סעיף התחילה, לפי מה שהנחית בישיבה הקודמת: "תחילתו של חוק זה מיום המינוי של המועצה הראשונה שמונתה לאחר פרסומו, או מיום שהתפנה מקומו של נציג ציבור במועצה, לפי המוקדם; בסעיף זה 'נציג ציבור' – חבר המועצה שאינו מהחברים שהם בעלי מעמד בשדה ההשכלה הגבוהה ואינו יושב ראש התאחדות הסטודנטים בישראל".

אברהם פורז: הואיל וסוכם שהנציג השני של הסטודנטים יבוא על חשבון אחד מנציגי הציבור, והואיל ולא עולה בדעתנו להדיח אדם מכהן, אני מניח שמקובל על כולנו שזה יקרה או כאשר אחד מנציגי הציבור יתפטר או כשיהיה הרכב חדש בפעם הבאה.

אברהם פורז: זה מקובל על כולם?

אילנה כהן: ואם הוא לא יתפטר עד הפנסיה, מה יהיה אז?

עו"ד מירב ישראלי: כרגע מכהנת מועצה, שהקדנציה שלה היא עד פברואר 2007, אלא אם כן נקבע אחרת.

עו"ד מירב ישראלי: אם נקבל את סעיף 2 כפי שהוא מנוסח פה, בפברואר 2007 ייכנס נציג אחר.

עו"ד מירב ישראלי: כרגע יש חמישה נציגי ציבור במועצה, מתוך 25 חברים.

עו"ד מירב ישראלי: אם יתפנה מקום של נציג ציבור, מסיבה כלשהי, ייכנס נציג אחר לפני פברואר 2007.

עו"ד מירב ישראלי: זה ההסדר בסעיף 2.

אברהם פורז: מי בעד ההסדר הזה, כפי שהוסבר פה?

אברהם פורז: מי נגד?

אברהם פורז: מי נמנע?

אברהם פורז: ה צ ב ע ה בעד – רוב נגד – אין נמנעים – אין ההסדר אושר פה-אחד.

אברהם פורז: הואיל ויש שלוש אופציות, אני אעמיד את שלושתן להצבעה.

אברהם פורז: מי בעד אופציה א', שהיא הצעת החוק המקורית?

אברהם פורז: מי נגד?

אברהם פורז: מי נמנע?

אברהם פורז: ה צ ב ע ה בעד – 8 נגד – 1 נמנעים – 2 אופציה א' התקבלה ברוב של 8 נגד 1.

אברהם פורז: מי בעד אופציה ב'? מי נגד?

אברהם פורז: מי נמנע?

אברהם פורז: ה צ ב ע ה בעד – אין נגד – רוב נמנעים – 1 אופציה ב' לא עברה.

אברהם פורז: מי בעד אופציה ג'?

אברהם פורז: מי נגד?

אברהם פורז: מי נמנע?

אברהם פורז: ה צ ב ע ה בעד – 3 נגד – רוב נמנעים – אין אופציה א' אושרה ברוב קולות.

אברהם פורז: אני מבקש לרשום את אופציה ג' כהסתייגות שלי למליאה.

אברהם פורז: מי בעד להעביר לקריאה שנייה ולקריאה שלישית?

אברהם פורז: ה צ ב ע ה בעד – רוב נגד – אין נמנעים – אין כולם בעד.

אברהם פורז: תודה רבה.